Date: 1519
Language: saksa
Document type: Keskushallinto, Kirjeet

Durchlauchtigster, grossmechtigster Kunig, meyne vndertenige, bereyt wyllige Dinst szollenn ewer K. M(t) altzeyt zuuorn bereyt seynn. Gnedigster Herr, dem Befel nach jünst Karln Knutzenn bey Meynster Dauidt muntlich auch schrifftlich erscheynenn hat lassen, hat mir Karl auch Meynster Dauidt muntlich erkennen gebenn, dem selbigen nach ewer Gnaden Pest altzeijt zu rammenn seyn Karl vnnd ich altzeyt gewilliget. Szo ewer Gnadens ann Karl Schreibenn ist, das wir mit dem Hauffen jm ewer Gnaden Dinst nw habende denn Winter vber byss auffs füer Jar jm Vyndlandt bleybenn sollenn, wollen Karl vnnd ich samt denn Knechtenn, dy weyl nw Seuerin Norbw auff Oellandt kumen ist, vnserenn hoechstenn Vermuegen vnd schuldiger Verpflicht nach gernn vnderstann zu thunn. Zwischen ditzs vnnd sant Michahelis auffs lengst kunnen [wir] vns mit dem kleynenn Heuffle da lenger nicht avff enthaltenn auss Vrsach wy ich dann vam Karl bericht, das wir vier Schloesszer, die weyt vam ennander gelegenn, zu gleich bestellenn vnnd belegen müsszen, jnn dem, wy ewer Gnaden bewust, wir vns nach Gelegenheyt auff die Schotten in dem Ort nicht fast verlasszen dürffenn, ewer Gnaden Nutz vnd Peste hirrinn zubedencken. Jst Karls vnnd meyn Meynung, das vns ewer Gnaden eyn tausent guter Lantzknecht auffs ehesth nach schicken wolt, so das sie vor Michahelis pey vns zw Abw erscheynenn, auch eynen Secretari mit der Bezalung vonn Manet zu Manet denn Winter durch piss auff denn Summer zu gebenn, szo wollenn wir vnns williglich vnderstan vnnd wellenn ewer Gnaden Got helffende Vyndland gewinnen vnd vberlifferen als ewer Gnaden vndertenige, getraue vnnd beraidt willige Dyner zuthun schuldig seynn. Wu aber dy Knecht samt der Bezalung van Monet zw Manet, wy sich ewer Gnad jm dem Bestellbriff gegen Knechtenn verschriben, so lang jrer ewer Gnaden bedarffenn ist also zu halten, vff ader vor bestimte Zeyt nicht quemmenn, weren wir vnter zwey tausent Knechtenn denn Winter vber ann dem Ort, der Vnterrichtung nach des Landes wy obgemelt mir geschehenn, nicht starck genunck Karl vnd ich, wisszen auch die Knechte denn Winter vber vff ewer Gnadens Schreibenn Karle gethan auffs Jargelt mit ever Gnaden Nutz nicht zufriedenn zestellenn, muestenn auss der Vrsach vnd gantz vngernn, so Michahelis verschinen vnd das vorberürt nicht kumen, vonn dannen scheyden. So das selbige so geschehenn solt, wer es auch nich vnnodt ewer Gnaden Karle vnnd mir bey erster Potschafft schrifftlich zuuorwisszen, wo wir als dann dy Knecht hynn zufüren vns halten solten, do mit ewer Gnaden Karls auch meyn vndertenigen, guetwilligen, getrauen Dinst zu allen Zeyten erfinden magk. Szo es ewer Gnaden ernstlich Meynung vnd Beger ist, auch nicht anders will gehabt haben, den mit denn tausendt Knechten alleyn den Winter jn Vyndlandt zu bleiben, dem selbigen hoechstes Fleyss treulich nach zu kummen gutz Willens, vnd solten wir auch vm ewer Gnadens willenn all darüber erwuerget werden, wie woll es Karls auch meyns Bedunckens vns mit denn tausenth alleyn zuthun nicht mueglich sey, jn Sunderheyt dy Knecht ann dem Ort auffs Jargelt zu vnderhalten, welch ewer Gnaden eygenner Gewissenheyt auch nach Gelegenheyt wol zumercken, ewer Gnaden daran merklich Landt vnd Leudt gelegenn. Jst ewer Gnaden auch wol zu bedencken, dan solte man sy auffs Jargelt vnterhaltenn, musten sy dy Profandt selbst weytlaufftig hollen vnd zu wegen bringen. In dem wir den dy Schlosserr beleit, mustenn wir vns offt schimpflich vnd vnweisslich trennen, do durch vns dy Reuter von eyner Zeyt zcu der anderen Abbruch thuen möchten, so vieleicht auff eyn Zeyt Vnglück dar zcu schlagen mocht, so das eyn Leger nach dem anndern auff geschlagen würd; so solch geschee, weren dy Feyndt darab serh gesterckt, da durch ewer Gnaden das Gelt vnd Vnkost, wir ewer Gnad dy Zeyt hynn gestanden hetten, als verlornn, auch mochten sust, das Got verpit, jn mercklichen Nachteyl kummenn. Wo aber ewer Gnaden wy obgemelt vns dy tausent Knecht schicken wirt sampt solcher Bezalung auff ader vor bestimpte Zeyt zu schickenn wirt, magen als dan alle Schiff nach Koppenhagen lauffen, szo willenn [wir] vns befrisszen lasszen jn Vyndlandt vnd willenn darin den Winter vber szo romoren, das ewer Gnaden eynn Wolgefallen haben wirt. Solches alles obgemelt dinstlicher, treulicher Meynung, auch schuldiger Verpflicht halben ewer Gnaden nicht zuuerhalden, gnedigster Herr, welch ewer K. M(t) ich almechtigem [Gott] altzeyt beuolen wil haben. Datum jn dem Leger, des Montages vor Margrete, anno etc. xix. Steffen von Weberstedt.